《闻南寇已平欢快之甚作诗五十韵》
宋代·吕本中

日月开南极，山河拱上都。圣朝频决胜，贼党莫狂图。

驿道传烽燧，官军下舳舻。弄兵心已壮，渫血气犹粗。

腊月杭州破，驩声歙县屠。迹虽连劲越，势欲动全吴。

剑戟排空上，刍粮夹路输。予方在衰杖，意不保头颅。

岂谓除关传，都非验汉符。坐看前乘没，谁救左轮朱。

守将仍安枕，乡豪肯弃躯。百川归巨浸，一命仰洪炉。

抚事思同辈，低头失壮夫。风雷蛰龙卧，名字列仙臞。

遇寇来淮口，迎家傍海隅。未随霜雪死，甘伴甲裳趋。

每有妻孥问，宁知道里虞。荒城补泥土，旱水著菰蒲。

交友多流寓，人烟乍有无。相逢可恸哭，掩泪只长吁。

羽檄迹锋数，江船取路迂。艰难脱纷扰，润泽到焦枯。

屡辱分金送，兼容折简呼。同群见鸑鷟，猛兽伏于菟。

往往投僧饭，时时就客厨。苦留春骀荡，勤对色敷腴。

不有沟中断，其如屋上乌。身犹访安佚，意独离囚拘。

行李催归疾，生涯与旧殊。裹粮违战地，举足值穷途。

误厌韩城僻，虚随颍水纡。旧书犹酱瓿，破屋但绳枢。

蒋诩空三径，杨雄更一区。生平从学圃，老复厌为儒。

爱草骑驴稳，看云借杖扶。几年供坎廪，尽室付崎岖。

触热医频唤，倾囊酒漫酤。素冠穷偪仄，白发鬼揶揄。

侧转骥絷足，往还狼跋胡。众怜东郭困，自学北山愚。

取别方摇扇，成诗欲断壶。疏篱倒禾黍，骤雨落楸梧。

苦语终难好，清谈却未须。家犹近坟墓，晚或望桑榆。

今日祅氛涤，新秋暑气苏。如闻旧巢覆，尽伏逆臣诛。

遣卒宽平贾，令民内半租。文章元典则，刑赏旧规摹。

桀恶先函首，渠魁已献俘。书地问安否，尚足慰驰驱。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。